Stará tržnica (Bratislava)

**Stará tržnica** v Bratislave je technickou pamiatkou. Autorom bol mestský inžinier Gyula Laubner. Stavba bola dokončená 31. októbra 1910 ako mestská tržnica a prevádzka sa začala hneď na druhý deň. Postavená bola na mieste historického trhového námestia. Kým v hornej časti námestia SNP sa nachádzal Obilný trh v dolnej časti pred budovou dnešnej tržnice sa nachádzal Chlebový trh (Kenyér-piac, Brotplatz). Od roku 1879 sa názov oboch častí zjednotil na Trhové námestie (Vásár-tér, Marktplatz). Prvý riaditeľom sa stal Károly Dworak. Funkciu mestskej tržnice plnila vyše 50 rokov. Ako tržnica zanikla až v roku 1960. Do roku 1982 slúžil objekt ako televízne štúdio. Potom patrili priestory rezortu kultúry. Keď ich po roku 1990 získalo mesto späť, vypísalo medzinárodnú súťaž na jej rekonštrukciu. Tržnica je zrekonštruovaná do svojej pôvodnej architektonickej podoby.

**Rekonštrukcia Starej tržnice**

Po rekonštrukcii bola Stará tržnica znova otvorená v roku 1999. Prevádzkovala ju súkromná firma a slúžila na trhové účely. Prevádzky z nej však postupne mizli z rôznych technických aj ekonomických dôvodov a v roku 2008 budovu opustili poslední nájomníci. Dňa 30.9. 2010 prijalo Mestské zastupiteľstvo uznesenie, aby bola obnovená funkcia Starej tržnice ako trhoviska. 

**Stará tržnica ako kultúrna hala**

V rámci diskusie o jej budúcnosti sa otvorila otázka jej funkcie ako kultúrnej haly, ktorá mestu po strate PKO chýbala. Dňa 2.2. 2012 prijalo Mestské zastupiteľstvo Bratislavy uznesenie, aby priestor tržnice slúžil ako kultúrne stredisko pod vedením BKIS. Budova však bola využívaná iba obmedzene na pár podujatí ročne, postupne chátrala a zaťažovala mestský rozpočet.

**Občianská iniciatíva oživuje Starú tržnicu**

Na situáciu Starej tržnice a jej nevyužitý potenciál zareagovala v roku 2012 občianská iniciatíva. 11 profesionálov z rôznych oblastí vypracovalo projekt znovuoživenia Starej tržnice spôsobom, ktorý nebude zaťažovať mestský rozpočet, dokáže zvrátiť chátranie budovy, aktívne ju rozvíjať formou investícií a opráv a súčasne naplniť jej funkcie pre verejnosť ako verejného trhoviska a kultúrnej haly súčasne. Tento projekt bol následne predstavený mestským poslancom a počas mandátu primátora Milana Vtáčnika odúshlasený. Pre tento účel vzniklo občianské združenie Aliancia Stará tržnica, ktoré dostalo nájomnú zmluvu na 10 + 5 rokov. Prvé trhy sa konali 21.9. 2013

**Nájomná zmluva a spolupráca s mestom**

Aliancia Stará tržnica získala nájomnú zmluvu na 10 rokov s možnosťou automatického predĺženia o ďaľších 5 rokov. Občianské združenie bolo založené v spolupráci s mestom tak, že v Správnej rade, ktorá schvaľuje investície aj dramaturgiu sú zástupcovia mesta. V AST zároveň pôsobí kontrolný orgán Dozorná rada, ktorá je tvorená zástupcami všetkých poslaneckých klubov. 

AST má povinnosť investovať každý rok 100 000€ bez DPH do obnovy a rozvoja budovy. Zoznam prác schvaľuje mesto v komplexnom procese. V prípade neinvestovania je AST povinná túto sumu uhradiť mestu ako nájom za využívanie budovy. V prípade splnenia platí symbolický nájom 1€. Okrem toho je AST povinné udržiavať budovu v prevádzkyschopnom stave, a poskytnúť ju mestu k dispozícii na 2 podujatia mesačne bezplatne, vrátane vlastného inventáru a personálu podľa vopred dohodnutých podmienok.

V priebehu 10 rokov sa AST podarilo vytvoriť aktívne a funkčné mestské centrum so stovkami tisíc návštevníkov ročne a stovkami podujatí kultúrneho, spoločenského aj gastronomického charakteru. Svoje know-how postupne členovia tímu zdieľajú v ďaľších úspešných projektoch na Slovensku aj v zahraničí. Prvým riaditeľom tejto novej éry bol Gábor Bindics, ktorý tu pôsobil v rokoch 2013 - 2024.

## Iné projekty

Kategória:Stavby v Bratislave
Kategória:Technické pamiatky na Slovensku
Kategória:Architektúra z 1910
Kategória:Trhoviská v Bratislave